RappararSonur eins ríkasta útgerðarmanns landsins heldur á seðlabúnti í Porsche-bifreið á Instagram , Herra Hnetusmjör klæddi sig í Olís-peysu fyrir 300 þúsund krónur og Yung Nigo Drippin' með áherslu á dýr úr . „ Þeir tala um þúsundkall , ég tala um milljónir , “ segir ungur kvótaerfingi á Instagram og birtir mynd af sér að veifa þykku búnti af fimm þúsund króna seðlum í lúxusbíl . Útgerðarfélag fjölskyldunnar hans hagnaðist um tvo milljarða króna á síðasta uppgefna rekstrarári . En sjálfur er hann að hefja rappferil . Hann gaf út tvö lög í sumar þar sem hann fer með texta eins og : „ Já , þú átt kannski skart , en mitt kostar þúsundfalt . “ Og : „ Þarf ekki að borga skatt , löggan kom og ég hvarf . Ég elska seðla og ég elska líka að eyða þeim . Svo opna budduna ... “ Textarnir og birtingarmyndin á samfélagsmiðlum eru hluti af menningu sem snýst um áherslu á dýr vörumerki og peninga . Þessi menning er ekki ný , en mismikil . Ein af fyrirmyndum rapparans er Gísli Pálmi , rappari sem þótti vera brautryðjandi árið 2015 með samnefndri plötunni sinni , þar sem hann birtist með gullkeðju og kórónu . Í einu af vinsælustu lögum sínum rappar Gísli um peninga : „ Ég er með stíl . Fokk þú og þínir . Ég kom rúllandi um í glænýjum bíl ... Rúlla upp með nýtt armband . Sérð þetta gling glampa . Og alla hringana . Beint upp á instagram . “ Gísli Pálmi kemur sjálfur úr einni auðugustu fjölskyldu landsins . Rapparar í Bandaríkjunum hafa gert mikið út á efnishyggju , peninga og dýr vörumerki . í því tilfelli er það valdeflandi . Oftast eru þessir rapparar að tala úr öðrum reynsluheimi , að fagna því að hafa brotist úr fátækt af eigin rammleik . Brönduð sköpun Á plötualbúmi hafnfirska rapparans Yung Nigo Drippin frá því í fyrra er mynd af gullúri . Hann er einn vinsælasti rappari Íslands . Sum lögin fjalla um vörumerki og ríkidæmi , eins og í lögunum „ Ennþá Rich “ , sem hefur verið spilað 167 þúsund sinnum á Spotify , „ Ungur , ríkur , flýgur “ , „ Trappa í Versace “ , „ Milljónir “ , „ Hugo Boss “ og „ Snjóhvítt Fendi “ . „ Audi það er stór bíll . Svo ekki einu sinni vera fokking spurja mig . “ Yung Nigo Drippin bætir oft vöruheitinu Cintamani inn í texta . Eitt lag heitir Cintamani 2 , þar sem orðið kemur fyrir 36 sinnum . Eitt vinsælasta lag hans er Stór Audi , sem hann flytur með rapparanum Daniil . Lagið , sem kom út í maí og hefur verið spilað 240 þúsund sinnum á Spotify , fjallar að stórum hluta um eiginleika lúxusbílsins Audi Q 7. „ Púlla upp í Audi , Q 7 . Stór bíll , 7 sæti eins og rútur . Ég er ekki að keyra ég er aftur í slakur . Sjáðu þessar 5% rúður . Audi það er stór bíll . Svo ekki einu sinni vera fokking spurja mig . Hringir og spurjir mig um far . Nei bitch , ég púll'up á þig . Já ég er púllandi upp . Ég hef engan tíma að passa uppá þig . Aftur í Audi . Og hún er rándýr . Stór Audi bíll ... Púll'up á Audi sækjandi pakka . Gellan þín kallar mig pabba . Fokka ekki í henni ég á alltof margar . “ Í samtali við Stundina sagðist Daniil ekki hafa fengið greitt frá Audi-umboðinu fyrir lagið . Einn þekktasti rappari samtímans , MC Gauti , hefur hins vegar birt myndir af sér með Audi á Instagram . Rétt eins og margir tónlistarmenn hafa birst í alls kyns auglýsingum og jafnvel sungið um sérstök vörumerki gegn greiðslu . Sponsuð list Síðasta haust kom Herra Hnetusmjör fram á tónleikum í skærgrænni Olís-peysu . Síðar kom í ljós að hann hafði fengið greiddar 300 þúsund krónur fyrir að klæðast peysunni . Skömmu seinna birtist seld frétt á vef útvarpsstöðvarinnar 101 , þar sem sagt var frá því að Olís-fatalínan væri komin í sölu . Herra Hnetusmjör á tónleikumFram kom að Herra Hnetusmjör , öðru nafni Árni Páll Árnason , sonur fyrrverandi ráðherra , hefði komið fram í peysu frá olíufélaginu Olís fyrir 300 þúsund krónur og farið fram á sömu upphæð fyrir að koma fram með derhúfu merkta Pírötum . Herra Hnetusmjör bauð stjórnmálaflokki Pírata að greiða sér 300 þúsund fyrir að setja á sig derhúfu merkta flokknum fyrir kosningarnar 2017 , þegar hann var spurður um það . Það er eðlilegt og óumflýjanlegt að listamenn reyni að fjármagna sig . Samt sem áður má spyrja hvar mörkin liggja og hversu mikið er til sölu og hvaða áhrif það hefur á okkur . Í Stundinni er fjallað um að einn helsti sagnfræðingur landsins , Guðjón Friðriksson , sem skrifaði ævisögu fyrrverandi forsætisráðherrans Halldórs Ásgrímssonar í fyrra , var fjármagnaður af fjölskyldu hans þegar sagan var skrifuð , án þess að greina frá hagsmunatengslunum . Guðjón hefur áður skrifað ævisögur Jónasar frá Hriflu , Einars Benediktssonar og Hannesar Hafstein . Halldór er einn áhrifamesti og umdeildasti stjórnmálamaður síðustu áratuga . Hann innleiddi kvótakerfið í sjávarútvegi , sem fjölskylda hans hagnaðist verulega á , stóð fyrir umdeildri einkavæðingu , lýsti stuðningi við innrás í Írak án aðkomu þingsins og fleira . Einn af þeim sem koma að ævisögunni er fyrrverandi formaður einkavæðingarnefndar ríkisins . Ekkert segir að ævisögur , hvað þá sjálfsævisögur , megi ekki vera fjármagnaðar af viðfangsefninu , en það hefur áhrif á hlutlægni og áreiðanleika . Auðvitað hefur peningavald áhrif á upplýsingar og túlkun sögunnar . Í dæmigerðri sýn frjálshyggjunnar er það ekki bara eðlilegt heldur æskilegt , þar sem þeir sem græða mest eru hæfastir og eiga að vera frjálsir tjáningar eins og aðrir , þótt geta þeirra til sannfæringar sé mögnuð margfalt upp . Þannig gæti verið eðlilegt að auðmenn keyptu upp alla fjölmiðla í krafti frelsis síns , og þar á meðal ríkisútvarpið . Bjöguð viðmið Fyrr á árinu birti Landsbankinn sparnaðarráðgjöf fyrir ungt fólk , sem unnin var af ungu fólki . „ Mig langar að spara en mér finnst ekki mjög spennandi að fylla út excel-skjöl með kalda núðlusúpu í fanginu , “ sagði umsjónarmaður umfjöllunarinnar . Greint var frá því síðar að hann skartaði þriggja til fjögurra milljóna króna úri á úlnliðnum í viðtölunum um fjárhagslegan veruleika ungs fólks . Hann er sonur fjárfestis sem fékk 107 milljónir króna í fjármagnstekjur árið 2017 og eru aðstæður hans því fjarlægar aðstæðum langflests ungs fólks . Viðmælendur hans sem sögðu reynslusögur reyndust einnig fyrst og fremst vera börn forstjóra , stjórnenda úr fjármálageiranum og annarra áhrifamanna úr þjóðfélaginu . Hjálp til ungs fólks Fyrir tveimur árum keypti Íslandsbanki umfjallanir í Fréttablaðinu og á Vísi.is með boðskap um að umræða um erfiðleika ungs fólks að komast á fasteignamarkaðinn væru orðum auknar : „ Það hefur alltaf verið erfitt að eignast sína fyrstu íbúð – spurðu bara mömmu og pabba eða ömmu og afa , “ sagði í einni auglýsingunni . Þessu til stuðnings voru birtar reynslusögur af fólki sem höfðu náð að kaupa sér íbúð . Þetta var gert til að svara umræðu um að ungt fólk ætti erfitt með að komast inn á fasteignamarkaðinn . Flestar sögurnar voru hins vegar þannig að fólkið hafði keypt fasteign löngu áður en hækkunarhrina hófst á fasteignamarkaði og flestir fengu fjárhagslega hjálp frá foreldrum sínum . Skilaboðin til ungs fólks sem þarf að standa á eigin fótum og hefur ekki aðgang að auðugum foreldrum eru því að þau standi sig einfaldlega ekki nógu vel í því að spara , en raunveruleikinn að þau hafa einfaldlega ekki sama forskot og þeir sem veita ráðleggingarnar og deila reynslu sinni . Eins og segir í rapptexta ungs kvótaerfingja : „ Hverjir eru þeir ? Þeir þykjast græða , en við græðum miklu meir . “ Rappari á InstagramUngur rappari á Instagram , sonur eins ríkasta útgerðarmanns landsins , með seðlabúnt í Porsche og með tvö úr út úr Range Rover . „ Þeir tala um þúsundkall , ég tala um milljónir “ . Nýjar fréttir sem eru gamlar fréttir Tvær fréttir á árinu settu gildismat okkar í ákveðið samhengi . „ Einelti í skólum að aukast á ný “ var frétt sem lýsti aukinni jaðarsetningu meðal barna og unglinga . „ Einelti í skólum í Reykjavík mælist nú 5,5 prósent , talan var komin niður í 4,6 prósent árið 2012 en var 6,9 prósent árið 2007 , “ sagði í fréttinni . Einelti virðist hafa haldist í hendur við uppsveiflu og niðursveiflu í efnahagslífinu , eða öllu heldur breytingu á gildismati samhliða bóluhagkerfi og efnahagshruni . Í uppsveiflunni 2007 var einelti algengara heldur en eftir að bólan sprakk , þegar jöfnuður jókst og umræða átti sér stað um skaðleg áhrif efnishyggju . „ Depurð íslenskra ungmenna aukist um þriðjung “ er hin fréttin . Þar greindi frá því að börnum sem finna mjög oft fyrir depurð hefur fjölgað frá árinu 2006 til ársins 2018 úr 5,8% í 7,6% . Börn sem koma frá efnalitlum heimilum eru 25 sinnum líklegri en önnur til að finna fyrir „ daglegri depurð “ . Fjöldi erlendra rannsókna hefur staðfest að börn sem koma úr efnaminni fjölskyldum eru líklegri en önnur til að verða fyrir einelti . Í íslenskri rannsókn meðal tíundu bekkinga sem birt var 2018 er vitnað til þess að „ þeir einstaklingar sem eru valdhafar innan hóps geta nýtt sér völd sín og skapað ný viðmið fyrir hópinn . Þeir sem fylgja ekki þeim viðmiðum eiga þá á hættu að verða jaðarsettir . Hægt er að gera sér í hugarlund að þeir nemendur sem koma frá efnaminni heimilum eða „ brotnum “ heimilum séu frekar valdaminni og því í meiri áhættu á að verða jaðarsettir . “ Afleiðingar efnishyggju Rannsóknir hafa sýnt að efnishyggja í fjölmiðlum , sem líkist óneitanlega efnishyggjunni á samfélagsmiðlum , minnkar samkennd fólks gagnvart öðrum . Flestar mælingar benda til þess að misskipting hafi aukist í heiminum á síðustu áratugum . Popúlískur auðmaður með einræðistilburði varð forseti með því að upphefja sjálfan sig vegna auðs og gera lítið úr öðrum . Þegar við upphefjum auð óháð verðleikum og dýr vörumerki , sem eru fyrst og fremst félagsleg tákn , eykst virði viðmiða sem er flestum ómögulegt að uppfylla . Afleiðingar af því að fólk upplifir að það nái ekki að uppfylla viðmið samfélagsins eru auknar líkur á siðrofi . Þetta getur í raun aukið afstæða fátækt , óháð efnislegri dreifingu auðs . Við mótum menninguna og menningin mótar okkur . Drifkrafturinn er frumstæð virkni heilans sem leiðir af sér félagslega dýnamík , meðal annars í gegnum fyrirmyndir , sem hafa áhrif á skoðanir og gildismat , neyslu og kosningar , í endurgjafarlykkju . Fyrri kynslóðir hafa hins vegar ekki „ efni á því “ að gagnrýna yngri kynslóðir fyrir efnishyggju . Kynslóðin sem núna er að komast á fullorðinsaldur er sú fyrsta frá hippakynslóðinni sem rís raunverulega upp í nafni heildarhagsmuna . Meira en tvöfalt fleira fólk á aldrinum 18 til 29 ára borðaði grænmetisrétt síðustu jól en næsti aldurshópur fyrir ofan , svo dæmi sé nefnt . Mótmæli gegn loftslagsbreytingum af mannavöldum hafa verið leidd af börnum og ungu fólki , en helst andmælt af vel stæðum íhaldsmönnum . Í siðferðislegri efnishyggju er sannleikurinn sjálfur til sölu . Hann er það sem hentar , það sem borgar eða ræður . Það sem við erum hefur alltaf í rót sinni legið í því sem fær okkur til að lifa af . Ef heimspekileg og söguleg efnishyggja er rétt munu fjárhagslegir hagsmunir stýra okkur í átt að meiri áherslu á efnishyggju , og þess þá meira eftir því sem það er meira upphafið og umborið . Nú þegar árið er að líða er ágætt að rifja upp hvað gerðist , hvað við lærðum og hvað við getum gert betur . Saklausasta fólk í heimi Inngróið sakleysi íslenskra áhrifamanna er undirbyggt af vinasamfélaginu . Í ljós er komið að Samherji stendur fyrir stórfelldum mútugreiðslum til að ná undir sig fiskveiðikvóta .